ชะลอขึ้นดอกช่วยเอกชน
&#8216;โฆสิต&#8217;แนะกนง.ต้องรอบคอบกสิกรยังเชื่อเงินเฟ้อส่อทะลุ5%
18 ส.ค. 2554

‘โฆสิต’แนะกนง.ต้องรอบคอบกสิกรยังเชื่อเงินเฟ้อส่อทะลุ5%
โฆสิต แนะ กนง.ชะลอขึ้นดอกเบี้ยนโยบาย 20 เม.ย.นี้ เพื่อประเมินภาวะเศรษฐกิจโลกใหม่ เปิดช่องให้เอกชนปรับตัว 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า ในการประชุมคณะกรรมการนโยบายการเงิน (กนง.) วันที่ 20 เม.ย.นี้ ควรชะลอการปรับขึ้นอัตราดอกเบี้ยนโยบายออกไปก่อน เนื่องจากอัตราดอกเบี้ยในปัจจุบันเริ่มกลับสู่ระดับที่ใกล้เคียงกับอัตราเงินเฟ้อแล้ว จึงควรหยุดพักเพื่อประเมินภาวะเศรษฐกิจโลก เช่น การเตรียมยุติมาตรการอัดฉีดเงินของสหรัฐ หรือ QE2 รวมถึงผลกระทบจากภัยพิบัติในญี่ปุ่น และปัญหาหนี้สาธารณะในยุโรปอีกครั้งหนึ่ง
นอกจากนี้ ยังเป็นการเปิดช่องให้ภาคเอกชน ภาคธุรกิจมีเวลาในการปรับตัวมากขึ้นด้วย 
“ภาวะเศรษฐกิจในปัจจุบันใกล้เข้าสู่ภาวะปกติแล้ว ดอกเบี้ยเริ่มสอดคล้องกับเงินเฟ้อที่ 3% เราก็ควรหยุดดูสถานการณ์สักพัก อย่างไรก็ตามเชื่อว่า กนง.จะปรับขึ้นดอกเบี้ยในปีนี้อย่างน้อยอีก 1-2 ครั้ง เพื่อลดแรงกดดันเงินเฟ้อ” นายโฆสิต กล่าว
ขณะที่ศูนย์วิจัยกสิกรไทย คาดว่า กนง.จะมีมติปรับขึ้นอัตราดอกเบี้ยนโยบายอีก 0.25% จาก 2.50% มาที่ 2.75% เพื่อรักษาเสถียรภาพทางเศรษฐกิจโดยรวม 
ศูนย์วิจัยกสิกรไทย ประเมินว่า ความเสี่ยงด้านเงินเฟ้อยังมีแนวโน้มเพิ่มขึ้นอย่างชัดเจน จากแรงผลักทั้งด้านอุปทาน อุปสงค์ และการคาดการณ์เงินเฟ้อล่วงหน้า ยิ่งถ้าระดับราคาสินค้าหลายรายการทยอยปรับตัวสูงขึ้น พร้อมๆ กับราคาน้ำมันตลาดโลกที่ยังรักษาระดับสูงอย่างต่อเนื่อง ก็มีโอกาสค่อนข้างมากที่อัตราเงินเฟ้อทั่วไปจะไต่ระดับเข้าหา 5% ในช่วงครึ่งหลังของปี เช่นเดียวกับอัตราเงินเฟ้อพื้นฐาน ซึ่ง กนง.ใช้เป็นมาตรวัดในการดำเนินนโยบายการเงินที่อาจขยับเข้าหา 3% ในไตรมาส 3 
ขณะที่ความเสี่ยงด้านการขยายตัวทางเศรษฐกิจของไทยจะยกระดับเพิ่มมากขึ้น ไม่ว่าจะเป็นเหตุภัยพิบัติในญี่ปุ่น ความไม่สงบในภูมิภาคอาหรับ อุทกภัย และการเมืองในประเทศ จะกดดันให้จีดีพีของไทยมีแนวโน้มขยายตัวช้าลงจากไตรมาสแรก แม้ว่าจะยังมีแรงส่งจากการเติบโตของภาคส่งออกและการใช้จ่ายภายในประเทศก็ตามแต่ โดยเศรษฐกิจไทยน่าจะโตได้ก็ในกรอบ 3-4% 
“การปรับขึ้นอัตราดอกเบี้ยนโยบาย คงจะนำมาสู่การทยอยปรับขึ้นอัตราดอกเบี้ยเงินฝากและเงินให้กู้ยืมของธนาคารพาณิชย์ ซึ่งจะแข่งขันกันรุนแรง” ศูนย์วิจัยกสิกรไทย ระบุ
นายชาญศักดิ์ เฟื่องฟู รองผู้จัดการใหญ่และผู้อำนวยการลูกค้าธุรกิจรายใหญ่นครหลวง ธนาคารกรุงเทพ กล่าวว่า สินเชื่อธุรกิจรายใหญ่ในไตรมาสแรกเติบโตค่อนข้างมากและเป็นไปตามเป้าจากสินเชื่อหมุนเวียน และคาดว่าสินเชื่อรายใหญ่ทั้งปีจะโตได้ 4-5%